**H O Z Z Á S Z Ó L Á S**

**az EU–Ukrajna közötti társulási megállapodásról**

**szóló jelentés vitájához**

**Magyarország** kezdettől fogva elkötelezett támogatója **Ukrajna** európai integrációjának. Ennek ellenére keleti szomszédja az utóbbi években a volt szovjet-kommunista elnyomást több tekintetben felülmúló brutális kisebbségellenes politikát folytat a mintegy százötvenezres magyar közösségével szemben. Az ukránosító asszimilációs politika leplezetlen szándékával törekszik nemcsak a **magyar**, hanem a bukovinai **román** és a besszarábiai **bolgár** nyelvű oktatási rendszer felszámolására, valamint a nemzeti kisebbségek anyanyelvhasználatának a drasztikus korlátozására. A magyarságot bűnbaknak kiáltja ki, és nemcsak jogaiban korlátozza, hanem verbális agresszióval felérő megfélemlítő propagandát folytat ellene.

Az **ukrajnai országjelentés** rendkívül mérsékelt formában veti fel a kisebbségek súlyos problémáit. A nemzetközi szervezetek – köztük az Unió is – jobbára hallgatásba burkolóznak a kisebbségi jogsérelmeket illetően. Ennek következtében védtelen nemzeti közösségeink nacionalista belpolitikai játszmák, a közelgő elnökválasztási kampány, nem utolsó sorban pedig nemzetközi geopolitikai érdekek vétlen áldozataivá válnak.

Megköszönve **Antonio Tajani** elnök úr közbenjárását a magyar közösség érdekében, nyomatékosan kérem a Parlamentet és a Bizottságot, hogy erélyesen és hatékonyan lépjenek fel a létükben veszélyeztetett ukrajnai kisebbségek – köztük a magyarok – védelmében.

Strasbourg, 2018. december 11.

László Tőkés

EP-képviselő